Chávez ütles, et maailma vasakpoolsetel on aeg kaevikutest lahkuda, pakkuda välja lahendusi ning alustada poliitilist ja ideoloogilist rünnakut kõikjal, vahendab Associated Press.    Lula da Silvat tervitati kõige tormilisemate rõõmuhüüetega,  kui riigijuhid õhtuseks kihutuskoosolekuks kongressikeskuse laval koha sisse võtsid.    Lula sõnul näitab Barack Obama USA presidendiks valimine, et on toimunud edasiminek vasakule. Lula mõistis hukka endise USA presidendi George W. Bushi, öeldes, et sõda Iraagis on tema pärand ja Bushi ametiaeg on inimkonnale negatiivseks näiteks presidendist, kes ei kuula rahvast.    Lisaks eelnimetatutele viibivad "maailma sotsiaalfoorumil" kohal ka Ecuadori president Rafael Correa, Boliivia president  Evo Morales ja Paraguay president Fernando Lugo.    Chávez süüdistas USA-stiilis kapitalismi ülemaailmses majanduskriisis, mis külvab hävingut üle kogu Ladina-Ameerika.    "Teie ees on neli presidenti - neli presidenti, kes ei saaks siin olla, kui see poleks teie võitluse heaks," ütles Evo Morales. "Ma näen siin nii palju vendi ja õdesid, Ladina-Ameerika sotsiaalsetest liikumistest kuni Euroopa tegelasteni."    Endine roomakatoliku preester Lugo teatas, et Ladina-Ameerika on  muutumas ja on lootust, et ka põhi muutub.